  Наталья Тетерина 2018-тӥ арын 1-тӥ толсурлы Удмуртиын ужтэк кылемен 5 сюрс 887 адями пусъемын. Сыӵе муртъёслэн Балезино но Кияса ёросъёсын тужгес кулэсмиз, ивортэ элькунысь Мерлыко политикая но ужъя министерстволэн пресс-службаез. Ужано арлыдъем муртъёс пӧлын 1-тӥ толсурлы 0,75 процентэз ужтэк кылемен пусъемын. Кылем арын та лыдпус 0,79 процент вал. Тямысаз муниципалитетъёсын ужасьтэм адямиослэн лыдзы элькунъя шоро-куспо лыдпуслэсь улӥынгес: Воткаын (0,51%), Ижкарын (0,55%), Глазкарын (0,64%), Дэри (0,39%), Ува (0,42%), Якшур-Бӧдья (0,47%), Балезино (0,47%) но Эгра (0,58%) ёросъёсын. Ар кутсконысен Удмуртиын ужасьёслы кулэяськон будӥз. 2018-тӥ арын толшорысен шуркынмонозь калыкез уже интыянъя ёзэсэ 67,5 сюрс вакансиос вуизы. Кылем арысь та вакытэ 2,7 сюрслы ӧжытгес вал. Тросгес ужасьёс Балезино, Вавож, Дэри, Камбарка, Каракулино, Красногорск, Сюмси, Сьӧлта, Ува, Юкаменск, Якшур-Бӧдья но Яр ёросъёсын кулэ луизы. Озьы ик ужасьёсын кулэяськон Ижкарын, Глазкарын, Можгаын но Сарапулын будӥз. Туэ толшорысен шуркынмонозь ваньмыз 3 сюрс 227 адямиез ӧнер басьтыны келязы. Со пӧлын 2 сюрс 822-ез ужасьтэм муртъёс, 172 пенсионеръёс но куинь аресозь пиналэнызы пукись 233 кышномуртъёс. Ӵектэм вакансиос пӧлысь 68, 4 процентэз – рабочей ӧнеръёсъя. Элькунысь предприятиос тужгес кулэясько: водительлы, вузкарисьлы, электрогазосварщиклы, пӧрасьлы, вуриськисьлы, грузчиклы, плотниклы, азбарез ӵужисьлы, буяськисьлы. Калыкез уже интыянъя элькун ёзэс таӵе ужъёсты ӵектыны быгатэ. Пусъём, 2018-тӥ ар кутсконысен калыкез уже интыян центръёс пыр 17 сюрслэсь трос адямиос уж шедьтӥзы, 747-ез соос пӧлысь сӧсыр муртъёс. Кызьы ивортэ улосвылысь Мерлыко политикая но ужъя министерство, 1-тӥ толсурлы уже интыянъя кун ёзэсъёсын 13 сюрс пала вакансиос вань. Соосын szan.mintrud18.ru сайтын «Уж утчан» люкетын но «Работа в России» порталын тодматскыны луоз.  Тегъёс: Ижкар Удмуртия Мерлык ужтэккылемъёс ужъяминистерство уж  